1001 Albums You Must Hear Before You Die

1001 Albums You Must Hear Before You Die (slov: 1001 albumov, ktoré musíte počuť, kým umriete) je kniha, ktorú prvýkrát v roku 2005 vydal jej šéfeditor Robert Dimery v knižnom vydavateľstve Quintessence. V tomto vydaní a reedíciách z rokov 2007, 2008 a 2009 v knihe vychádza upravený zoznam hudobných albumov, ktoré boli vydané medzi rokmi 1955 až 2008. Zoznam je publikovaný v chronológii podľa rokov. Začína Sinatrovým albumom In the Wee Small Hours a končí albumom Oracular Spectacular od brooklynského dua MGMT. 

Publicista na voľnej nohe, Robert Dimery, ktorý žije v Londýne, pracoval pre časopisy ako sú Time Out a Vogue. Autor predhovoru knihy, Michael Lyndon, je jedným zo zakladateľov časopisu Rolling Stone, je autorom mnohých profilov a biografií známych osobností (Paul McCartney, John Lennon, B. B. King, Johnny Cash, Ray Charles, ako novinár sprevádzal na turné skupinu The Rolling Stones a i.), v roku 2003 vydal svoj zborník textov o rockovej hudbe pod názvom Flashback. Každý album zoznamu je komentovaný krátkou esejou, ktorú napísal niektorý z významných hudobných kritikov (je ich viac ako 90, sú dopisovateľmi časopisov zaoberajúcich sa modernou kultúrou: All Music Guide, Kerrang!, Q-magazine, Spin, Rolling Stone, Record Collector, Beat, Melody Maker, Music Week, Billboard...). Nachádzajú sa pri nich vyobrazenia obalov, u väčšiny článkov sú ilustračné zábery interpretov, citácie, údaje o produkcii, o vydavateľstve, celkovej dĺžke nahrávok a pod. 

Žánrovo v zozname prevládajú rockové a popové albumy zo západnej produkcie, no je v ňom výber z nahrávok džezu, blues, R&B, world music, country, elektronickej hudby, či hip hopu. Rockový a popový žáner zahŕňa aj jeho subžánre, ako sú punk, grindcore, heavy metal, alternatívny rock, progresívny rock, hudbu na počúvanie a rock and roll 50. rokov.

 Hudobníci 
V edícii z 2013 roku majú v tejto knihe najviac albumov títo umelci:

 7 albumov: The Beatles, Bob Dylan, David Bowie, Neil Young, Morrissey (a The Smiths)
 6 albumov: Elvis Costello (a The Attractions), The Rolling Stones
 5 albumov: The Byrds, Led Zeppelin, Iggy Pop (a The Stooges), Sonic Youth, Bruce Springsteen, Tom Waits, The Who, Radiohead
 4 albumy: Eric Clapton, Miles Davis, Joni Mitchell, Leonard Cohen, Stevie Wonder, U2, Nick Cave and the Bad Seeds, Brian Eno, PJ Harvey, The Kinks, Metallica, Pink Floyd, R.E.M., Steely Dan, Talking Heads
 3 albumy: Roxy Music, The Doors, The Beach Boys, Kate Bush, Michael Jackson, Kraftwerk, Björk, Queen, Aerosmith, Madonna, Blur, Public Enemy, Bob Marley and the Wailers, Pet Shop Boys, My Bloody Valentine, Nick Drake, Yes, Johnny Cash, The Velvet Underground, Peter Gabriel, Deep Purple, The Fall, Wilco, The Cure, The Jimi Hendrix Experience, Nirvana, Prince, Kanye West

 Pozri aj 
 1001 Movies You Must See Before You Die
 1001 Books You Must Read Before You Die
 1000 Recordings To Hear Before You Die

 Zdroje 

 Michael Lyndon: 1001 alb, která musíte slyšet, než zemřete ISBN 978-80-7207-721-2

Kategória:Hudobné rebríčky
Kategória:Knihy o hudbe